15.

PRIMYGTINAI RAGINA valstybes nares, bendradarbiaujant su Komisija, proporcingai ir tinkamai, vadovaujantis PSO ir ECDC rekomendacijomis, drauge imtis tokių veiksmų: a) imtis būtinų ir tinkamų priemonių, kad būtų užtikrinta visuomenės sveikatos apsauga, atsižvelgiant į tai, kad ypatingas dėmesys turi būti skiriamas visų rūšių tarptautinėms kelionėms. Tomis priemonėmis visų pirma turėtų būti užtikrinama, kad: — visose atvykimo į ES vietose būtų priemonės, kuriomis naudojantis būtų galima pateikti reikiamą informaciją ir rekomendacijas asmenims, kurių atveju esama didesnės rizikos, kad jie yra 2019-nCoV viruso pernešėjai, ir dėl to, kur kreiptis dėl tinkamos gydytojo konsultacijos ir medicininės priežiūros; — būtų parengti aiškūs planai ir ištekliai, kad įtariamiems ir patvirtintiems 2019-nCoV viruso pernešėjams būtų suteikta tinkama priežiūra sveikatos priežiūros įstaigose, taip pat kad būtų imamasi visų būtinų tolesnių veiksmų, pavyzdžiui, išaiškinti sąlytį turėję asmenys; — būtų teikiama informacija visoje ES tarptautiniais maršrutais keliaujantiems asmenims, atvykstantiems iš paveiktų vietų ar vykusiems per jas tranzitu, ir kad būtų galima atsekti tokių asmenų maršrutus; — kai tai pateisinama dėl susiklosčiusių aplinkybių, keliaujančių asmenų, atvykstančių iš paveiktų vietų ar vykusių per jas tranzitu, gali būti paprašyta pateikti informacijos, ar jie turėjo kontaktų su asmenimis iš šių vietų; — būtų teikiamos rekomendacijos ir informacija sveikatos priežiūros darbuotojams ir plačiajai visuomenei; — pacientus gydantis ligoninių personalas turėtų tinkamą apsaugą; ir jos turėtų atitikti PSO rekomendacijas, parengtas remiantis Tarptautinėmis sveikatos priežiūros taisyklėmis, atsižvelgiant į SSK vykdomą darbą, ECDC rekomendacijas ir nacionalinius planus bei gaires; b) glaudžiai ir tvirtai koordinuoti valstybių narių tarpusavio veiksmus, kad būtų užtikrintas visų priemonių veiksmingumas, įskaitant prireikus su kelionėmis susijusias priemones, kartu apsaugant laisvą judėjimą ES, siekiant užtikrinti optimalią visuomenės sveikatos apsaugą ir didinti plačiosios visuomenės informuotumą apie COVID-2019; c) stebėsenos ir priežiūros srityje, naudojantis esamomis Europos bei tarptautinėmis struktūromis ir laikantis Tarptautinių sveikatos priežiūros taisyklių ir Sprendimo Nr. 1082/2013/ES, nuolat keistis informacija apie viruso 2019-nCoV plitimą jų teritorijoje; d) diagnozavimo ir gydymo srityje, laikantis Sprendimo Nr. 1082/2013/ES ir Tarptautinių sveikatos priežiūros taisyklių 44 straipsnio, toliau rodyti solidarumą ir bendradarbiauti, padedant viena kitai ir pasaulinei bendruomenei nustatyti viruso 2019-nCoV šaltinį ir visą jo perdavimo kitam žmogui potencialą, plėtoti būtinas gydymo priemones, rengti bendras atvejo valdymo gaires, prireikus dalytis diagnozavimo pajėgumais ir optimizuoti antivirusinių vaistų naudojimą; e) komunikacijos srityje, atitinkamai naudojantis SSK ir jo ryšių tinklu, laiku teikti plačiajai visuomenei suderintą, tikslią ir nuoseklią informaciją ir rekomendacijas dėl COVID-19, remiantis įrodymais ir turimais duomenimis, taip užkertant kelią klaidingai informacijai ir dezinformacijai – vienas iš jų padarinių gali būti diskriminacija; f) mokslinių tyrimų ir plėtros srityje glaudžiai bendradarbiauti tarpusavyje ir, kai tinkama, su pramone ir akademine bendruomene, siekiant palengvinti bandomosios vakcinos nuo COVID-19 sukūrimą ir diagnostikos bei antivirusinių vaistų plėtojimą;